钦定古今图书集成/明伦汇编/官常典/第286卷 > 公鼐
## 钦定古今图书集成/明伦汇编/官常典/第286卷 > 公鼐

按《明外史》本传：“鼐字孝与，蒙阴人。曾祖奎跻，湖广副
使。父家臣，翰林编修。鼐举万历二十九年进士，改庶
吉士，授编修，屡迁左谕德，为东宫讲官，进左庶子，引
疾归。光宗立，召拜祭酒。还朝，帝已晏驾，熹宗进鼐詹
事，乃上疏曰：‘近闻南北臣僚论先帝升遐一事，迹涉
怪异，语多隐藏。恐因委巷之讹传，流为湘山之稗说’”，
臣窃痛焉。皇祖在昔，原无立爱之心，祇因大典迟回，
于是缴还。册立之后，有三王并封之事；忧危竑议之
后，有国本攸关之事。迨庞刘之邪谋，张差之梃击，而
逆乱极矣。向非天地照临，祖宗垂庇，祸可胜言哉！臣
尝备员宫僚，目睹狂谋孔炽，以归向东宫者为小人，
不向东宫者为君子，尽除朝士之清“流，阴剪元良之
羽翼。批根引蔓，干纪乱常，至今追想，犹为寒心。夫臣
子爱君，存其真不存其伪。今《实录》纂修在即，请将光
宗事迹别为一录。凡一月间，明纶善政，固大书特书，
其有闻见异词，及宫闱委曲之妙用，亦皆直笔指陈，
勒成信史。臣虽不肖，窃敢任之。”疏入，不许。天启元年，
鼐以《纪元》，甫及半载，言官获谴者至十馀人。上疏切
谏，并规讽辅臣，忤旨谯责。寻迁礼部右侍郎，协理詹
事府，充《实录》副总裁。鼐好学博闻，磊落有器识。见魏
忠贤乱政，引疾归。初，廷议李三才起用，不决。鼐飏言
曰：“今封疆倚重者多远道未至。三才猷略素优，家近
辇毂，可朝发夕至也。”侍郎邹元标趣使尽言，以言路
相持而止。后御史叶有声追论鼐与三才为姻，徇私
妄荐，遂落职闲住。未几卒。崇祯初，复官赐恤，谥“文介。